Deg wayen i d-nebder yakkan niwi-d awal ɣef lebni n usefru d wayen i d-yemmalen limarat n tensayit , limarat i icudden ɣer tɣessa n usefru am tmeɣrut, afir, tiseddarin akked tkatit. iferdisen-agi merra ad ten-naf mmalen-d limarat n tetrarit deg urti asefran aqbayli n tallit-agi tamirant, imi asefru aqbayli yennerna s waṭas ladɣa di nnḍam n tmeɣrut, d tseddarin akked tkatit. Inagmayen i d-yewwin awal ɣef limarat n tetrarit deg lebni n usefru aqbayli di tallit-agi tamirant, mmalen-d merra ayen i terna temhazt n wurti asefran aqbayli d amaynut i temsalt n lebni n usefru. Yal anagmay deg tezrawt-is yebder-d udmawen n tetrarit deg lebni n usefru aqbayli n tallit-agi tamirant.